Kommunerne vil være tilfredse med den model, vi kommer med. Sådan lyder det fra beskæftigelsesminister Claus Hjort Frederiksen (V).

Aalborg og flere andre nordjyske kommuner frygter at stå og mangle flere hundrede millioner kroner, når de til august overtager udbetalingen af dagpenge fra staten. Aalborg Kommune har beregnet, at den med den ledighed, der var i november, vil få en ekstraudgift på 279 millioner kroner. Det vil ske, hvis regeringen bruger bloktilskudsmodellen, som der har været lagt op til. Men beskæftigelsesminister Claus Hjort Frederiksen forsøger at dæmpe kommunernes frygt uden dog at afvise, at det kommer til at koste dem penge. I en mail til P4 Nordjylland skriver han: - Økonomien skal naturligvis være bæredygtig for kommunerne. Den nye finansieringsmodel er lige på trapperne, og når den kommer, tror jeg, at kommunerne vil være tilfredse.